amanoisuno/poetBack huggingface dataset:
補周禮九夏系文：九夏歌九篇 皮日休 
爣爣皎日，欻麗於天。厥明禦舒，如王出焉。爣爣皎日，欻入於地。厥晦厥貞，如王入焉。出有龍旗，入有珩佩。勿驅勿馳，惟慎惟戒。出有嘉謀，入有內則。繄彼臣庶，欽王之式。愔愔清廟，儀儀象服。我屍出矣，迎神之穀。杳杳陰竹，坎坎路鼓。我屍入矣，得神之祜。有鬱其鬯，有儼其彝。九變未作，全乘來之。既醑既酢，爰朄爰舞。象物既降，全乘之去。麟之儀儀，不縶不維。樂德而至，如賓之嬉。鳳之愉愉，不篝不笯。樂德而至，如賓之娛。自筐及筥，我有牢醑。自筐及篚，我有貨幣。我牢不愆，我貨不匱。碩碩其才，有樂而止。王有虎臣，錫之鈇鉞。征彼不憓，一撲而滅。王有虎臣，錫之圭瓚。征彼不享，一烘而泮。王有掌訝，偵爾疆理。王有掌客，饋爾饔餼。何以樂之，金石九奏。何以錫之，龍旗九旒。玲玲衡笄，翬衣榆翟。自內而祭，為君之則。洪源誰孕，疏為江河。大塊孰埏，播為山阿。厥流浩漾，厥勢嵯峨。今君之酌，慰我實多。禮酒既酌，嘉賓既厚，牘為之奏。禮酒既竭，嘉賓既悅，應為之節。禮酒既罄，嘉賓既醒，雅為之行。桓桓其珪，袞袞其衣。出作二伯，天子是毗。桓桓其珪，袞袞其服。入作三孤，國人是福。
三羞詩三首 皮日休 
吾聞古君子，介介勵其節。入門疑儲宮，撫己思鈇鉞。志者若不退，佞者何由達。君臣一殽膳，家國共殘殺。此道見於今，永思心若裂。王臣方謇謇，佐我無玷缺。如何以謀計，中道生芽蘖。憲司遵故典，分道播南越。蒼惶出班行，家室不容別。玄鬢行為霜，清淚立成血。乘遽劇飛鳥，就傳過風發。嗟吾何為者，叨在造士列。獻文不上第，歸於淮之汭。蹇蹄可再奔，退羽可後歇。利則侶軒裳，塞則友松月。而於方寸內，未有是愁結。未為祿食仕，俯不愧梁糲。未為冠冕人，死不慚忠烈。如何有是心，不能叩丹闕。赫赫負君歸，南山采芝蕨。南荒不擇吏，致我交址覆。綿聯三四年，流為中夏辱。懦者鬥即退，武者兵則黷。軍庸滿天下，戰將多金玉。刮則齊民癰，分為猛士祿。雄健許昌師，忠武冠其族。去為萬騎風，住作一川肉。昨朝殘卒回，千門萬戶哭。哀聲動閭裏，怨氣成山谷。誰能聽晝鼙，不忍看金鏃。吾有制勝術，不奈賤碌碌。貯之胸臆間，慚見許師屬。自嗟胡為者，得躡前修躅。家不出軍租，身不識部曲。亦衣許師衣，亦食許師粟。方知古人道，蔭我已為足。念此向誰羞，悠悠潁川綠。天子丙戌年，淮右民多饑。就中潁之汭，轉徙何累累。夫婦相顧亡，棄卻抱中兒。兄弟各自散，出門如大癡。一金易蘆蔔，一縑換鳧茈。荒村墓鳥樹，空屋野花籬。兒童齧草根，倚桑空羸羸。斑白死路傍，枕土皆離離。方知聖人教，于民良在斯。厲能去人愛，荒能奪人慈。如何司牧者，有術皆在茲。粵吾何為人，數畝清溪湄。一寫落第文，一家歡複嬉。朝食有麥饘，晨起有布衣。一身既飽暖，一家無怨咨。家雖有畎畝，手不秉鎡基。歲雖有劄瘥，庖不廢晨炊。何道以致是，我有明公知。食之以侯食，衣之以侯衣。歸時恤金帛，使我奉庭闈。撫己愧潁民，奚不進德為。因茲感知己，盡日空涕洟。
七愛詩：房杜二相國 皮日休 
吾愛房與杜，貧賤共聯步。脫身拋亂世，策杖歸真主。縱橫握中算，左右天下務。骯髒無敵才，磊落不世遇。美矣名公卿，魁然真宰輔。黃閣三十年，清風一萬古。巨業照國史，大勳鎮王府。遂使後世民，至今受陶鑄。粵吾少有志，敢躡前賢路。苟得同其時，願為執鞭豎。
七愛詩：李太尉 皮日休 
吾愛李太尉，崛起定中原。驍雄十萬兵，四面圍國門。一戰取王畿，一叱散妖氛。乘輿既反正，凶豎爭亡魂。巍巍柱天功，蕩蕩蓋世勳。仁于曹孟德，勇過霍將軍。丹券入帑藏，青史傳子孫。所謂大丈夫，動合驚乾坤。所謂聖天子，難得忠貞臣。下以契魚水，上以合風雲。百世必一亂，千年方一人。吾雖翰墨子，氣概敢不群。願以太平頌，題向甘泉春。
七愛詩：盧征君 皮日休 
吾愛盧征君，高臥嵩山裏。百辟未一顧，三征方暫起。坦腹對宰相，岸幘揖天子。建禮門前吟，金鑾殿裏醉。天下皆餔糟，征君獨潔己。天下皆樂聞，征君獨洗耳。天下皆懷羞，征君獨多恥。銀黃不妨懸，赤紱不妨被。而於心抱中，獨作羲皇地。籃輿一雲返，泥詔褒不已。再看緱山雲，重酌嵩陽水。放曠書裏終，逍遙醉中死。吾謂伊與周，不若征君貴。吾謂巢與許，不若征君義。高名無階級，逸跡絕涯涘。萬世唐書中，逸名不可比。粵吾慕真隱，強以骨肉累。如教不為名，敢有征君志。
七愛詩：元魯山 皮日休 
吾愛元紫芝，清介如伯夷。輦母遠之官，宰邑無玷疵。三年魯山民，豐稔不暫饑。三年魯山吏，清慎各自持。只飲魯山泉，只采魯山薇。一室冰檗苦，四遠聲光飛。退歸舊隱來，鬥酒入茅茨。雞黍匪家畜，琴尊常自怡。盡日一菜食，窮年一布衣。清似匣中鏡，直如琴上絲。世無用賢人，青山生白髭。既臥黔婁衾，空立陳寔碑。吾無魯山道，空有魯山辭。所恨不相識，援毫空涕垂。
七愛詩：李翰林 皮日休 
吾愛李太白，身是酒星魄。口吐天上文，跡作人間客。磥砢千丈林，澄澈萬尋碧。醉中草樂府，十幅筆一息。召見承明廬，天子親賜食。醉曾吐禦床，傲幾觸天澤。權臣妒逸才，心如鬥筲窄。失恩出內署，海岳甘自適。刺謁戴接z5，赴宴著縠屐。諸侯百步迎，明君九天憶。竟遭腐脅疾，醉魄歸八極。大鵬不可籠，大椿不可植。蓬壺不可見，姑射不可識。五嶽為辭鋒，四溟作胸臆。惜哉千萬年，此俊不可得。
七愛詩：白太傅 皮日休 
吾愛白樂天，逸才生自然。誰謂辭翰器，乃是經綸賢。欻從浮豔詩，作得典誥篇。立身百行足，為文六藝全。清望逸內署，直聲驚諫垣。所刺必有思，所臨必可傳。忘形任詩酒，寄傲遍林泉。所望標文柄，所希持化權。何期遇訾毀，中道多左遷。天下皆汲汲，樂天獨怡然。天下皆悶悶，樂天獨舍旃。高吟辭兩掖，清嘯罷三川。處世似孤鶴，遺榮同脫蟬。仕若不得志，可為龜鏡焉。
正樂府十篇：卒妻怨 皮日休 
河湟戍卒去，一半多不回。家有半菽食，身為一囊灰。官吏按其籍，伍中斥其妻。處處魯人髽，家家杞婦哀。少者任所歸，老者無所攜。況當劄瘥年，米粒如瓊瑰。累累作餓殍，見之心若摧。其夫死鋒刃，其室委塵埃。其命即用矣，其賞安在哉。豈無黔敖恩，救此窮餓骸。誰知白屋士，念此翻欸欸。
正樂府十篇：橡媼歎 皮日休 
秋深橡子熟，散落榛蕪岡。傴傴黃發媼，拾之踐晨霜。移時始盈掬，盡日方滿筐。幾嚗複幾蒸，用作三冬糧。山前有熟稻，紫穗襲人香。細獲又精舂，粒粒如玉璫。持之納於官，私室無倉箱。如何一石餘，只作五鬥量。狡吏不畏刑，貪官不避贓。農時作私債，農畢歸官倉。自冬及於春，橡實誑饑腸。吾聞田成子，詐仁猶自王。籲嗟逢橡媼，不覺淚沾裳。
正樂府十篇：貪官怨 皮日休 
國家省闥吏，賞之皆與位。素來不知書，豈能精吏理。大者或宰邑，小者皆尉史。愚者若混沌，毒者如雄虺。傷哉堯舜民，肉袒受鞭棰。吾聞古聖王，天下無遺士。朝廷及下邑，治者皆仁義。國家選賢良，定制兼拘忌。所以用此徒，令之充祿仕。何不廣取人，何不廣曆試。下位既賢哉，上位何如矣。胥徒賞以財，俊造悉為吏。天下若不平，吾當甘棄市。
正樂府十篇：農父謠 皮日休 
農父冤辛苦，向我述其情。難將一人農，可備十人征。如何江淮粟，挽漕輸咸京。黃河水如電，一半沈與傾。均輸利其事，職司安敢評。三川豈不農，三輔豈不耕。奚不車其粟，用以供天兵。美哉農父言，何計達王程。
正樂府十篇：路臣恨 皮日休 
路臣何方來，去馬真如龍。行驕不動塵，滿轡金瓏璁。有人自天來，將避荊棘叢。獰呼不覺止，推下蒼黃中。十夫掣鞭策，禦之如驚鴻。日行六七郵，瞥若鷹無蹤。路臣慎勿愬，愬則刑爾躬。軍期方似雨，天命正如風。七雄戰爭時，賓旅猶自通。如何太平世，動步卻途窮。
正樂府十篇：賤貢士 皮日休 
南越貢珠璣，西蜀進羅綺。到京未晨旦，一一見天子。如何賢與俊，為貢賤如此。所知不可求，敢望前席事。吾聞古聖人，射宮親選士。不肖盡屏跡，賢能皆得位。所以謂得人，所以稱多士。歎息幾編書，時哉又何異。
正樂府十篇：頌夷臣 皮日休 
夷師本學外，仍善唐文字。吾人本尚舍，何況夷臣事。所以不學者，反為夷臣戲。所以屍祿人，反為夷臣忌。籲嗟華風衰，何嘗不由是。
正樂府十篇：惜義鳥 皮日休 
商顏多義鳥，義鳥實可嗟。危巢末累累，隱在栲木花。他巢若有雛，乳之如一家。他巢若遭捕，投之同一羅。商人每秋貢，所貴複如何。飽以稻粱滋，飾以組繡華。惜哉仁義禽，委戲于宮娥。吾聞鳳之貴，仁義亦足誇。所以不遭捕，蓋緣生不多。
正樂府十篇：誚虛器 皮日休 
襄陽作髹器，中有庫露真。持以遺北虜，紿雲生有神。每歲走其使，所費如雲屯。吾聞古聖王，修德來遠人。未聞作巧詐，用欺禽獸君。吾道尚如此，戎心安足雲。如何漢宣帝，卻得呼韓臣。
正樂府十篇：哀隴民 皮日休 
隴山千萬仞，鸚鵡巢其巔。窮危又極嶮，其山猶不全。蚩蚩隴之民，懸度如登天。空中覘其巢，墮者爭紛然。百禽不得一，十人九死焉。隴川有戍卒，戍卒亦不閑。將命提雕籠，直到金台前。彼毛不自珍，彼舌不自言。胡為輕人命，奉此玩好端。吾聞古聖王，珍禽皆舍旃。今此隴民屬，每歲啼漣漣。
奉獻致政裴秘監 皮日休 
何胤本征士，高情動天地。既無閥閱門，常嫌冠冕累。宰邑著嘉政，為郡留高致。移官在書府，方樂鴛池貴。玉季牧江西，泣之不忍離。舍杖隨之去，天下欽高義。烏帽白絺裘，籃輿竹如意。黃菊陶潛酒，青山謝公妓。月檻詠詩情，花溪釣魚戲。鐘陵既方舟，魏闕將結駟。甘求白首閑，不為蒼生起。優詔加大監，所以符公議。既為逍遙公，又作鴟夷子。安車懸不出，駟馬閑無事。微雨漢陂舟，殘日終南騎。富貴盡淩雲，何人能至此。猜禍皆及身，何複至如是。賢哉此丈夫，百世一人矣。
秋夜有懷 皮日休 
夢裏憂身泣，覺來衣尚濕。骨肉煎我心，不是謀生急。如何欲佐主，功名未成立。處世既孤特，傳家無承襲。明朝走梁楚，步步出門澀。如何一寸心，千愁萬愁入。
喜鵲 皮日休 
棄膻在庭際，雙鵲來搖尾。欲啄怕人驚，喜語晴光裏。何況佞幸人，微禽解如此。
蚊子 皮日休 
隱隱聚若雷，噆膚不知足。皇天若不平，微物教食肉。貧士無絳紗，忍苦臥茅屋。何事覓膏腴，腹無太倉粟。
鹿門夏日 皮日休 
滿院松桂陰，日午卻不知。山人睡一覺，庭鵲立未移。出簷趁雲去，忘戴白接z5。書眼若薄霧，酒腸如漏卮。身外所勞者，飲食須自持。何如便絕粒，直使身無為。
偶書 皮日休 
女媧掉繩索，縆泥成下人。至今頑愚者，生如土偶身。雲物養吾道，天爵高我貧。大笑猗氏輩，為富皆不仁。
讀書 皮日休 
家資是何物，積帙列梁梠。高齋曉開卷，獨共聖人語。英賢雖異世，自古心相許。案頭見蠹魚，猶勝凡儔侶。
貧居秋日 皮日休 
亭午頭未冠，端坐獨愁予。貧家煙爨稀，灶底陰蟲語。門小愧車馬，廩空慚雀鼠。盡室未寒衣，機聲羨鄰女。